
讛讟诪讗", 讜讻讜讜谞转 讛转谞讗 诇专讘讜转 讻诇 砖讛讜讗 诪诪讬谉 讛讟诪讗, 讜讛谞讬 谞诪讬 诪讬谞讗 讚讟诪讗 [讜讗诇讛 讙诐 讻谉, 诪讬 专讙诇讬诐 砖诇 讞诪讜专, 诪讬谉 砖诇 讛讟诪讗] 讛讜讗, 砖讛专讬 讛诐 谞专讗讬诐 讻讞诇讘 讛讞诪讜专, 讜讗住讜专讬诐.


讜讗讬讻讗 讚讗诪专讬 [讜讬砖 砖讗讜诪专讬诐] 讘诇砖讜谉 讗讞专转 讗转 讛讚讬讜谉 讘注谞讬谉 诪讬 专讙诇讬诐 砖诇 讞诪讜专: 诇讙讘讬 诪讬 专讙诇讬诐 砖诇 住讜住讬诐 讜讙诪诇讬诐 诇讗 拽讗 诪讬讘注讬讗 诇讛讜 [诇讗 谞砖讗诇讛 诇讛诐] 讛砖讗诇讛, 诇转诇诪讬讚讬 专讘 砖砖转, 诪砖讜诐 讚诇讗 砖转讜 讗讬谞砖讬 [砖讗讬谉 讗谞砖讬诐 砖讜转讬诐 讗讜转诐]. 讻讬 拽诪讬讘注讬讗 诇讛讜 [讻讗砖专 谞砖讗诇讛 诇讛诐] 讛专讬 讝讛 讘砖诇 讞诪讜专, 讚砖转讜 讗讬谞砖讬 讜诪注诇讜 诇讬专拽讜谞讗 [砖砖讜转讬诐 讗讜转诐 讗谞砖讬诐 讜讛诐 讟讜讘讬诐 诇诪讞诇转 讛讬专拽讜谉], 诪讗讬 [诪讛 讛讚讬谉]?


讗诪专 诇讛讜 [诇讛诐] 专讘 砖砖转, 转谞讬转讜讛 [砖谞讬转诐 讗讜转讛] 讘诪砖谞转谞讜: 讛讬讜爪讗 诪谉 讛讟诪讗 鈥� 讟诪讗, 讜讛讬讜爪讗 诪谉 讛讟讛讜专 鈥� 讟讛讜专, 讜讛谞讬 谞诪讬 [讜讗诇讛 讙诐 讻谉] 诪讞诪讜专 砖讛讜讗 讟诪讗 拽讗转讬 [讛诐 讘讗讬诐], 讜诇讻谉 讛诐 讗住讜专讬诐.


诪讬转讬讘讬 [诪拽砖讬诐] 注诇讬讜 诪诪讛 砖砖谞讬谞讜 讘诪砖谞讛: 诪驻谞讬 诪讛 讗诪专讜 讚讘砖 讚讘讜专讬诐 诪讜转专? 诪驻谞讬 砖讛谉 专拽 诪讻谞讬住讜转 讗讜转讜, 讗转 爪讜祝 讛驻专讞讬诐, 诇讙讜驻谉, 讜讗讜诇诐 讗讬谉 讛谉 诪诪爪讜转 (诪驻讬拽讜转) 讗讜转讜 诪讙讜驻谉. 讜讗祝 诪讬 专讙诇讬诐, 砖讗讬谞诐 诪转诪爪讬诐 诪讙讜驻讜 砖诇 讛讞诪讜专, 讗诇讗 诪讬诐 砖谞讻谞住讜 讛诐 诪讬诐 砖讬爪讗讜, 诪驻谞讬 诪讛 讬讬讗住专讜?


 讜诪砖讬讘讬诐:  讛讜讗, 专讘 砖砖转, 砖讗诪专 讻讚注转 专' 讬注拽讘, 砖讗讜诪专: 讚讜讘砖讗 专讞诪谞讗 砖专讬讬讛 [讛讚讘砖, 讛转讜专讛 讛转讬专讛 讗讜转讜] 讘讗讜驻谉 诪讬讜讞讚, 讗祝 砖讘注讬拽专讜 砖诇 讚讘专, 讻诇 讛讬讜爪讗 诪谉 讛讟诪讗 鈥� 讟诪讗.


讚转谞讬讗 [砖砖谞讜讬讛 讘专讬讬转讗], 专' 讬注拽讘 讗讜诪专: 谞讗诪专 诇讙讘讬 砖专抓 讛注讜祝 讛讟讛讜专 "讗讱 讗转 讝讛 转讗讻诇讜 诪讻诇 砖专抓 讛注讜祝" (讜讬拽专讗 讬讗, 讻讗), 讜讛诇砖讜谉 "讝讛" 讘讗讛 诇讛讚讙讬砖: 讝讛 讗转讛 讗讜讻诇, 讜讗讬 (讜讗讬谉) 讗转讛 讗讜讻诇 砖专抓 注讜祝 讟诪讗.


讜转讜讛讬诐: 讗讬住讜专讜 砖诇 砖专抓 注讜祝 讟诪讗 讘讛讚讬讗 讻转讬讘 [讘诪驻讜专砖 讻转讜讘]: "讜讻诇 砖专抓 讛注讜祝 讛讛讜诇讱 注诇 讗专讘注 砖拽抓 讛讜讗 诇讻诐" (讜讬拽专讗 讬讗 讻), 讜诪讚讜注 爪专讬讱 诇诪讬注讜讟 讝讛! 讗诇讗 讻讱 讬砖 诇讚讬讬拽: 砖专抓 注讜祝 讟诪讗 讗讬 讗转讛 讗讜讻诇, 讗讘诇 讗转讛 讗讜讻诇 诪讛 砖注讜祝 讟诪讗 诪砖专讬抓, 讻诇讜诪专, 诪讜爪讬讗 诪转讜讻讜, 讜讗讬讝讛 讝讛? 讝讛 讚讘砖 讚讘讜专讬诐.


讬讻讜诇 讗祝 讚讘砖 砖诇 砖专爪讬 注讜祝 讗讞专讬诐, 讻讙讜谉 讛讙讝讬谉 讜讛爪讬专注讬谉, 讬讛讬讛 诪讜转专? 讗诪专转 (讗讜诪专 讗转讛): 诇讗. 讜砖讜讗诇讬诐: 讜诪讛 专讗讬转 诇专讘讜转 讚讘砖 讚讘讜专讬诐, 讜诇讛转讬专讜 讘讗讻讬诇讛, 讜诇讛讜爪讬讗 讚讘砖 讛讙讝讬谉 讜讛爪讬专注讬谉 诇讗讬住讜专? 讜诪砖讬讘讬诐: 诪专讘讛 讗谞讬 讚讘砖 讚讘讜专讬诐 诇讛讬转专, 诪驻谞讬 砖讗讬谉 诇讜 砖诐 诇讜讜讬, 砖住转诐 讚讘砖 讛讜讗 讚讘砖 讚讘讜专讬诐. 讜诪讜爪讬讗 讗谞讬 讚讘砖 讛讙讝讬谉 讜讛爪讬专注讬谉 砖讬砖 诇讜 砖诐 诇讜讜讬.


讜诪注讬专讬诐: 讻诪讗谉 讗讝诇讗 讛讗 讚转谞讬讗 [讻砖讬讟转 诪讬 讛讜诇讻转 讛诇讻讛 讝讜 砖砖谞讜讬讛 讘讘专讬讬转讗]: 讚讘砖 讛讙讝讬谉 讜讛爪讬专注讬谉 讟讛讜专 (讗讬谞讜 专讗讜讬 诇拽讘诇 讟讜诪讗讛) 讜诪讜转专 讘讗讻讬诇讛 鈥� 砖诇讗 讻砖讬讟转 专' 讬注拽讘.


讜诪讚讬讬拽讬诐 讘诇砖讜谞讛 砖诇 讛诇讻讛 讝讜: 诪讛 砖砖谞讬谞讜 砖讚讘砖 讙讝讬谉 讜爪讬专注讬谉 讟讛讜专 鈥� 讗诇诪讗 讘注讬 [诪讻讗谉 砖讛讜讗 爪专讬讱] 诪讞砖讘讛 诪驻讜专砖转 诇讗讜讻诇讜, 讜专拽 讗讝 讬讛讗 专讗讜讬 诇拽讘诇 讟讜诪讗讛 讻讚讬谉 讗讜讻诇. 讜诪讻讗谉 砖讚讘砖 讚讘讜专讬诐, 砖讛讜讝讻专 讗祝 讛讜讗 讘讗讜转讛 诪砖谞讛, 讜诇讗 谞讗诪专 讘讜 砖讛讜讗 讟讛讜专 鈥� 讗讬谞讜 爪专讬讱 诪讞砖讘讛 诪驻讜专砖转 诇讗讜讻诇讜, 讻讚讬 诇拽讘诇 讟讜诪讗讛, 诪砖讜诐 砖讘住转诪讜 讛讜讗 注讜诪讚 诇讗讻讬诇讛. 转谞讬讗 谞诪讬 讛讻讬 [砖谞讜讬讛 讘专讬讬转讗 讙诐 讻谉 讻讱]: 讚讘砖 (讚讘讜专讬诐) 讻砖讛讜讗 注讚讬讬谉 讘讻讜讜专转讜, 拽讜讚诐 砖专讚讜 讗讜转讜 鈥� 诪讟诪讗 讟讜诪讗转 讗讜讻诇讬谉 讗祝 砖诇讗 讘诪讞砖讘讛.


讗 讜注讜讚 讘注谞讬谉 讚讘专讬诐 讛讬讜爪讗讬诐 诪谉 讛讞讬. 讞诇讬 讚讬讞诪讜专转讗 [讙讜砖讬诐 砖诇 讬讞诪讜专讛, 砖讛讬讗 驻讜诇讟转 诪专讞诪讛], 住讘讜专 专讘谞谉 诇诪讬诪专 [讞砖讘讜 讞讻诪讬诐 诇讜诪专]: 讘讬注讬 谞讬谞讛讜 讜讗住讬专谉 [讘讬爪讬诐 讛谉, 讞诇拽 诪讙讜驻讛, 讜讗住讜专讜转], 讻讚讬谉 讗讬讘专 诪谉 讛讞讬. 讗诪专 专讘 住驻专讗: 讝专注讗 讚讗讬诇讗 [讝专注 砖诇 讗讬讬诇] 讛讜讗, 讚讗讝讬诇 讘转专 讗讬诇转讗 [砖讛讜诇讱 讛讗讬讬诇 讗讞专讬 讛讗讬讬诇讛] 讻讚讬 诇讛讝讚讜讜讙 注诪讛, 讜讗讬讬讚讬 讚专讞诪讛 爪专 诇讗 诪讝讚拽拽讗 [讜诪转讜讱 砖专讞诪讛 爪专 讗讬谞讛 诪讝讚拽拽转 诇讜], 讜讗讝讬诇 讘转专 讬讞诪讜专转讗 [讜讛讜诇讱 讗讞专 讛讬讞诪讜专讛], 讜谞讝拽拽 诇讛, 讜诪注讬谉 讙讜砖讬诐 砖诇 砖讻讘转 讝专注讜 讛诐, 砖谞转拽砖转讛 鈥� 讜谞转专讬 [讜讛诐 讛谞讜砖专讬诐] 诪讙讜驻讛.


讘 讗诪专 专讘 讛讜谞讗: 注讜专 讛讘讗 讻谞讙讚 驻谞讬讜 砖诇 讞诪讜专 讻砖讛讜讗 谞讜诇讚, 讻诇讜诪专, 讻注讬谉 注讜专 讛注讜讟祝 讗讜转讜 鈥� 诪讜转专, 诪讗讬 讟注诪讗? 驻讬专砖讗 讘注诇诪讗 [驻专砖 讘诇讘讚] 讛讜讗, 讜讗讬谞讜 讞诇拽 诪讙讜祝 讛讗诐 讗讜 讛讜诇讚.


讗诪专 诇讬讛 [诇讜] 专讘 讞住讚讗: 转谞讬讗 讚诪住讬注 [砖谞讜讬讛 讘专讬讬转讗 砖诪住讬讬注转] 诇讱: 注讜专 讛讘讗 讻谞讙讚 驻谞讬讜 砖诇 (讜诇讚) 讗讚诐, 讘讬谉 讞讬 讘讬谉 诪转 鈥� 讟讛讜专 诪诇讟诪讗 讟讜诪讗转 诪转. 诪讗讬 诇讗讜 [讛讗诐 讗讬谉] 讛讻讜讜谞讛: 讘讬谉 讛讜讗 讞讬 讜讗诪讜 讞讬讛, 讘讬谉 讛讜讗 诪转 讜讗诪讜 诪转讛, 砖讗讬谞讜 谞讞砖讘 讞诇拽 诪讙讜祝 讛注讜讘专, 讜诇讗 讞诇拽 诪讙讜祝 讛讗诐, 讗诇讗 讻驻专砖 讘诇讘讚, 讜诇讻谉, 讙诐 讻砖砖谞讬讛诐 诪转讬诐 讗讬谞讜 诪讟诪讗?


 讛砖讬讘 诇讜 专讘 讛讜谞讗: 诇讗, 讗讬谉 诪讘专讬讬转讗 讝讜 专讗讬讛, 砖讻谉 讬砖 诇驻专砖: 讘讬谉 讛讜讗 讞讬 讜讗诪讜 诪转讛, 讘讬谉 讛讜讗 诪转 讜讗诪讜 讞讬讛, 讻诇讜诪专, 专拽 讗诐 讗讞讚 诪讛诐 讞讬 鈥� 注讜专 讝讛 讟讛讜专, 讗讘诇 讗诐 砖谞讬讛诐 诪转讬诐 鈥� 讗住讜专. 讗诪专 诇讜 专讘 讞住讚讗: 讜讛转谞讬讗 [讜讛专讬 砖谞讜讬讛 讘专讬讬转讗] 讻讱: 讘讬谉 讛讜讗 讞讬 讜讗诪讜 讞讬讛, 讘讬谉 讛讜讗 诪转 讜讗诪讜 诪转讛! 讗诪专 诇讜: 讗讬 转谞讬讗, 转谞讬讗 [讗诐 砖谞讜讬讛, 砖谞讜讬讛].


讙 诪砖谞讛 讚讙 讟诪讗 砖讘诇注 讚讙 讟讛讜专, 讜谞诪爪讗 讘转讜讻讜 鈥� 诪讜转专 讛讟讛讜专 讘讗讻讬诇讛. 讜讟讛讜专 砖讘诇注 讚讙 讟诪讗 鈥� 讛讚讙 讛讟诪讗 讗住讜专 讘讗讻讬诇讛, 诇驻讬 砖讗讬谞讜 讙讬讚讜诇讜, 诇讗 讙讚诇 诪诪谞讜.


讚 讙诪专讗 讜诪讚讬讬拽讬诐 讘诇砖讜谉 讛诪砖谞讛 "讚讙 讟诪讗 砖讘诇注 讚讙 讟讛讜专": 讟注诪讗 讚讞讝讬谞讬讛 讚讘诇注 [讛讟注诐, 讚讜讜拽讗 诪砖讜诐 砖专讗讬谞讜 讗讜转讜, 讗转 讛讟诪讗, 砖讛讜讗 讘讜诇注] 讗转 讛讚讙 讛讟讛讜专, 诪讜转专 讛讟讛讜专 讘讗讻讬诇讛. 讛讗 诇讗 讞讝讬谞讬讛 讚讘诇注 [讗讘诇 讗诐 诇讗 专讗讬谞讜 讗讜转讜 砖讛讜讗 讘讜诇注] 鈥� 讗诪专讬: 讗砖专讜爪讬 讗砖专讬抓 [讗讜诪专讬诐 讗谞讜: 砖诪讗 讛讚讙 讛讟诪讗 讛砖专讬抓 讗讜转讜] 讘诪注讬讜, 讜讛讜讗 讗住讜专.


诪谞诇谉 [诪谞讬谉 诇谞讜] 讞砖砖 讝讛? 讚转谞讬讗 [砖砖谞讜讬讛 讘专讬讬转讗]: 讚讙 讟诪讗 诪砖专讬抓 讗转 讜诇讚讜转讬讜, 讚讙 讟讛讜专 诪讟讬诇 讘讬爪讬诐 讜诪讛诐 讬讜爪讗讬诐 讛讜诇讚讜转. 讜诪拽砖讬诐: 讗讬 讛讻讬, 讻讬 讞讝讬谞讗 讚讘诇注 讗诪专讬谞谉 [讗诐 讻讱, 讙诐 讻讗砖专 专讜讗讬诐 讗谞讜 讗讜转讜 砖讛讜讗 讘讜诇注 讚讙 讟讛讜专, 爪专讬讻讬诐 讗谞讜 诇讜诪专]: 讛讗讬 讗讬注讻诇讗, 讜讛讗讬 讗砖专讜爪讬 讗砖专讬抓 [讝讛 砖讘诇注 讛转注讻诇, 讜讗转 讝讛 砖诪爪讗谞讜 讘诪注讬讜 讛砖专讬抓, 讜讬讬讗住专]!


讗诪专 专讘 砖砖转: 诪讚讜讘专 讻讙讜谉 砖诪爪讗讜 讗转 讛讚讙 讛讟讛讜专 讚专讱 讛专讬注讬, 讻诇讜诪专, 讘诪注专讻转 讛注讬讻讜诇, 讜诇讗 讘诪拽讜诐 砖讘讜 诪砖专讬抓 讛讚讙 讛讟诪讗 讗转 讜诇讚讜转讬讜. 专讘 驻驻讗 讗诪专 讘讚讜诪讛 诇讻讱: 讻讙讜谉 砖诪爪讗讜 讗转 讛讟讛讜专 讚专讱 讘讬转 讛讘诇讬注讛. 专讘 谞讞诪谉 讗诪专: 讻讙讜谉 砖诪爪讗讜 砖诇诐 砖爪讜专转讜 砖诇诪讛 讜讙诪讜专讛, 砖诇讗 讻注讜讘专.


专讘 讗砖讬 讗诪专: 讗讬谉 诇讚讬讬拽 诪诇砖讜谉 讛诪砖谞讛 砖诪讚讜讘专 讚讜讜拽讗 讻砖专讗讬谞讜讛讜 砖讘诇注 讚讙 讟讛讜专. 讗诇讗 诪住转诪讻讬诐 注诇 讻讱 砖专讜讘 讛讚讙讬诐 讘诪讬谞谉 (讘谞讬 诪讬谞诐) 讛诐 诪砖专讬爪讬谉, 讜诇驻讬讻讱, 讻砖诪讜爪讗讬诐 讚讙 讟讛讜专 讘诪注讬 讚讙 讟诪讗 鈥� 讻诪讬 砖讘诇注 讗讜转讜 诇驻谞讬谞讜 讚诪讬 [谞讞砖讘] 讛讚讘专.


讛 讜诪讘讬讗讬诐 讗转 讛讘专讬讬转讗 砖讞诇拽 诪诪谞讛 谞讝讻专 拽讜讚诐 诇讻谉. 转谞讜 专讘谞谉 [砖谞讜 讞讻诪讬诐]: 讚讙 讟诪讗 诪砖专讬抓, 讚讙 讟讛讜专 诪讟讬诇 讘讬爪讬诐. 讻诇 讛诪讜诇讬讚 讜诇讚讜转 鈥� 诪谞讬拽 讗讜转诐, 讜讻诇 讛诪讟讬诇 讘讬爪讬诐 鈥� 诪诇拽讟 讗讜讻诇, 讜诪讗讻讬诇 讘讜 讗转 讜诇讚讜转讬讜, 讞讜抓 诪注讟诇祝, 砖讗祝 注诇 驻讬 砖诪讟讬诇 讘讬爪讬诐 鈥� 诪谞讬拽.

